REGULAMENTUL (UE) NR. 15/2010 AL COMISIEI
din 7 ianuarie 2010
de modificare a anexei I la Regulamentul (CE) nr. 689/2008 al Parlamentului European și al Consiliului privind exportul și importul de produse chimice periculoase
(Text cu relevanță pentru SEE)
COMISIA EUROPEANĂ,
având în vedere Tratatul de funcționare a Uniunii Europene,
având în vedere Regulamentul (CE) nr. 689/2008 al Parlamentului European și al Consiliului din 17 iunie 2008 privind exportul și importul de produse chimice periculoase (1), în special articolul 22 alineatul (4),
întrucât:
(1)
Regulamentul (CE) nr. 689/2008 implementează Convenția de la Rotterdam privind procedura de consimțământ prealabil în cunoștință de cauză (procedura PIC) aplicabilă anumitor produse chimice și pesticide periculoase care fac obiectul comerțului internațional, semnată la 11 septembrie 1998 și aprobată, în numele Comunității, prin Decizia 2003/106/CE a Consiliului din 19 decembrie 2002 privind aprobarea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (2).
(2)
Este necesară modificarea anexei I la Regulamentul (CE) nr. 689/2008 pentru a se ține seama de măsurile de reglementare cu privire la anumite substanțe chimice luate în temeiul Regulamentului (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (3), al Directivei 91/414/CEE a Consiliului din 15 iulie 1991 privind introducerea pe piață a produselor de uz fitosanitar (4) și al Directivei 98/8/CE a Parlamentului European și a Consiliului din 16 februarie 1998 privind comercializarea produselor biodestructive (5).
(3)
S-a hotărât ca substanțele 1,3-diclorpropenă, benfuracarb și trifluralin să nu fie introduse ca substanțe active în anexa I la Directiva 91/414/CEE, ceea ce implică faptul că se interzice utilizarea ca pesticide a acestor substanțe active, care trebuie așadar adăugate pe listele de substanțe chimice incluse în părțile 1 și 2 din anexa I la Regulamentul (CE) nr. 689/2008. Având în vedere că au fost prezentate noi cereri care necesită luarea unor noi decizii privind includerea în anexa I la Directiva 91/414/CEE, completarea listei substanțelor chimice incluse în partea 2 din anexa I la Regulamentul (CE) nr. 689/2008 nu trebuie efectuată înainte de luarea unor noi decizii privind situația acestor substanțe chimice.
(4)
S-a hotărât ca substanța metomil să nu fie inclusă ca substanță activă în anexa I la Directiva 91/414/CEE și nici ca substanță activă în anexele I, IA sau IB la Directiva 98/8/CE, ceea ce implică faptul că se interzice utilizarea ca pesticid a acestei substanțe active, care trebuie, așadar, adăugată pe listele de substanțe chimice incluse în părțile 1 și 2 din anexa I la Regulamentul (CE) nr. 689/2008. Având în vedere că a fost prezentată o nouă cerere care necesită luarea unei noi decizii privind includerea în anexa I la Directiva 91/414/CEE, completarea listei substanțelor chimice incluse în partea 2 din anexa I la Regulamentul (CE) nr. 689/2008 nu trebuie efectuată înainte de luarea unei noi decizii privind situația acestei substanțe chimice.
(5)
S-a hotărât să nu se includă substanțele diazinon, diclorvos și fenitrotion ca substanțe active în anexa I la Directiva 91/414/CEE, ceea ce implică faptul că se restricționează sever utilizarea acestor substanțe active ca pesticide și, prin urmare, ele trebuie adăugate la lista substanțelor chimice incluse în partea 2 din anexa I la Regulamentul (CE) nr. 689/2008, deoarece orice utilizare a lor este în principiu interzisă în pofida faptului că aceste substanțe au fost identificate și notificate în vederea evaluării în temeiul Directivei 98/8/CE și, deci, pot fi autorizate în continuare de statele membre până când se va lua o decizie în temeiul directivei respective.
(6)
Articolul 8 alineatul (2) din Directiva 91/414/CEE prevede o perioadă de 12 ani de-a lungul căreia un stat membru poate autoriza introducerea pe piață a produselor de protecție a plantelor care conțin anumite substanțe active. Respectiva perioadă de timp a fost prelungită prin Regulamentul (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele fitosanitare care conțin aceste substanțe (6). Întrucât nu s-a aprobat includerea substanțelor active metilazinfos și vinclozolin în anexa I la Directiva 91/414/CEE înainte de expirarea perioadei de timp menționate anterior, statele membre au fost nevoite să retragă, începând cu 1 ianuarie 2007, autorizațiile naționale pentru produsele de protecție a plantelor care conțin respectivele substanțe. Prin urmare, se interzice utilizarea ca pesticide a substanțelor active metilazinfos și vinclozolin, aceste substanțe trebuie așadar adăugate pe lista produselor chimice inclusă în partea 2 din anexa I la Regulamentul (CE) nr. 689/2008.
(7)
S-a hotărât să se restricționeze sever utilizarea substanțelor active fenarimol, metamidofos și procimidon, prin mai multe măsuri, inclusiv aceea că substanțele active respective au fost incluse numai pentru o perioadă foarte scurtă de timp în anexa I la Directiva 91/414/CEE. După expirarea perioadei respective, nu se mai autorizează utilizarea acestor substanțe active, ceea ce implică faptul că ele sunt interzise în categoria „Pesticide” și trebuie, așadar, adăugate pe lista produselor chimice incluse în părțile 1 și 2 din anexa I la Regulamentul (CE) nr. 689/2008.
(8)
S-a hotărât includerea substanței active paraquat în anexa I la Directiva 91/414/CEE prin Directiva 2003/112/CE a Comisiei din 1 decembrie 2003 de modificare a Directivei 91/414/CEE a Consiliului în vederea includerii substanței active paraquat (7). Directiva 2003/112/CE a Comisiei a fost anulată însă prin Hotărârea Tribunalului de Primă Instanță al Comunităților Europene din 11 iulie 2007 în cauza T-229/04 (8), ceea ce a avut drept consecință interzicerea utilizării acestei substanțe active ca substanță pesticidă, astfel că această substanță trebuie adăugată pe lista produselor chimice incluse în părțile 1 și 2 din anexa I la Regulamentul (CE) nr. 689/2008.
(9)
Prin Decizia 2007/322/CE a Comisiei din 4 mai 2007 de stabilire a măsurilor de protecție privind utilizările produselor de protecție a plantelor care conțin tolilfluanid și cauzează contaminarea apei potabile (9), s-a decis să se restricționeze în anumite condiții utilizarea produselor de protecție a plantelor conținând substanța tolilfluanid. În plus, industria de profil a decis să retragă de pe piață produsele de protecție a plantelor care conțin substanța activă tolilfluanid în scopul protejării sănătății umane, ceea ce implică faptul că se interzice utilizarea acestei substanțe active în subcategoria pesticide din grupul produselor de protecție a plantelor. Având în vedere că interdicția în această subcategorie este considerată o restricție severă în categoria „Pesticide”, respectiva substanță activă trebuie acum adăugată pe lista produselor chimice incluse în părțile 1 și 2 din anexa I la Regulamentul (CE) nr. 689/2008.
(10)
S-a hotărât să se includă substanța activă diuron ca substanță activă în anexa I la Directiva 91/414/CEE, ceea ce are drept rezultat faptul că această substanță activă nu mai este interzisă în ceea ce privește utilizarea în subcategoria „Pesticide” din grupul produselor de protecție a plantelor. În consecință, această substanță activă trebuie eliminată din partea 1 din anexa I la Regulamentul (CE) nr. 689/2008.
(11)
S-a prezentat o nouă cerere pentru substanțele active cadusafos, carbofuran, carbosulfan și haloxifop-R, ceea ce necesită o nouă decizie privind includerea în anexa I la Directiva 91/414/CEE, astfel că aceste substanțe chimice trebuie eliminate de pe lista de substanțe chimice inclusă în partea 2 din anexa I la Regulamentul (CE) nr. 689/2008. Decizia de completare a listei de substanțe chimice din partea 2 din anexa I nu trebuie luată înainte de fi disponibilă decizia de stabilire a situației acestor substanțe în temeiul Directivei 91/414/CEE.
(12)
Prin urmare, anexa I la Regulamentul (CE) nr. 689/2008 trebuie modificată în consecință.
(13)
Măsurile prevăzute de prezentul regulament sunt conforme cu avizul Comitetului instituit în temeiul articolului 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 689/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la publicarea sa în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 ianuarie 2010.